**MINISTARSTVO POLJOPRIVREDE**

**Hrvatski model izravnih plaćanja u programskog razdoblju EU 2015.-2020.g.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**REFORMA ZAJEDNIČKE POLJOPRIVREDNE POLITIKE:**

**IZRAVNA PLAĆANJA 2015.g. - 2020.g.**

U skladu s ciljevima Zajedničke poljoprivredne politike i specifičnim odlikama hrvatske poljoprivrede, te njenom gospodarskom, ekološkom i društvenom ulogom, ciljevi poljoprivredne politike Republike Hrvatske su:

* gospodarski konkurentna te tehnološki inovativna i modernizirana poljoprivredna proizvodnja i prehrambena industrija temeljena na načelima ekonomske i ekološke održivosti, koja omogućuje stabilnu opskrbu potrošača visokokvalitetnim proizvodima,
* povećanje samodostatnosti poljoprivredne proizvodnje i unapređenje trgovinske bilance,
* osiguravanje stabilnosti dohotka poljoprivrednih gospodarstava,
* održivo gospodarenje prirodnim resursima u poljoprivredi uz provedbu načela zaštite prirode, okoliša i očuvanja genetskih resursa,
* uravnotežen razvoj ruralnih područja uz očuvanje atraktivnosti ruralnih krajolika i sveukupnog materijalnog i nematerijalnog nasljeđa ruralnih krajeva.

Osnovni cilj **izravnih plaćanja** prvenstveno je povećanje dohotka poljoprivrednih gospodarstava koja zadovoljavaju propisane uvjete potpore. Pored toga, specifični ciljevi izravnih plaćanja su:

* pružanje dodatne potpore manjim, gospodarski i strukturno slabijim poljoprivrednim gospodarstvima kroz preraspodijeljena plaćanja za prve hektare;
* poticanje generacijske obnove i unapređenje profesionalnih znanja putem dodatne potpore za mlade i obrazovane poljoprivrednike;
* uvođenje aktivnosti i praksi koje imaju pozitivan učinak na okoliš u kojem se obavlja poljoprivredna proizvodnja te na očuvanje bioraznolikosti;
* pružanje dodatne potpore pojedinim proizvodnim sektorima suočenim s osobitim poteškoćama zbog kretanja na tržištu i reformi sustava potpora;
* poticanje udruživanja proizvođača;
* pojednostavljenje postupka podnošenja zahtjeva za potporom i uvjeta za ostvarenje potpore za najmanje poljoprivredne proizvođače.

Imajući u vidu navedene ciljeve i reformu Zajedničke poljoprivredne politike u novom Programskom razdoblju EU (2015.-2020.), Ministarstvo poljoprivrede izradilo je početni prijedlog hrvatskog modela izravnih plaćanja, kao podlogu za analizu i nadogradnju u suradnji sa zainteresiranom javnošću i dionicima sektora poljoprivrede.

Nakon provedenih konzultacija s javnošću, uključujući udruženja poljoprivrednika i proizvođača hrane, Hrvatske poljoprivredne komore, Hrvatske gospodarske komore i provedbenih i potpornih institucija u poljoprivredi (Agencija za plaćanja u poljoprivredi, ribarstvu i ruralnom razvoju, Poljoprivredna savjetodavna služba, Hrvatska poljoprivredna agencija i dr.), Ministarstvo poljoprivrede je predložilo Hrvatski model izravnih plaćanja u programskom razdoblju 2015.-2020. Vlada Republike Hrvatske je 23. srpnja 2014. donijela Odluku o usvajanju predloženog Hrvatskog modela (<https://vlada.gov.hr/UserDocsImages//Sjednice//177%20-%205.pdf>), a Ministarstvo poljoprivrede je 31. srpnja 2014. obavijestilo Europsku komisiju o njegovim pojedinostima.

**OSNOVNE KARAKTERISTIKE HRVATSKOG MODELA**

**1. FINANCIJSKA OMOTNICA ZA IZRAVNA PLAĆANJA**

1) Nacionalna omotnica Republike Hrvatske utvrđena Ugovorom o pristupanju Republike Hrvatske Europskoj uniji sadrži sredstva za izravna plaćanja i mjere zajedničke organizacije tržišta iz Europskog poljoprivredno-jamstvenog fonda (EPJF) te sredstva za ruralni razvoj iz Europskog poljoprivrednog fonda za ruralni razvoj (EPFRR).

2) Za izravna plaćanja predviđena je ukupna omotnica od 373 milijuna eura[[1]](#footnote-1) godišnje, uz postupno povećanje udjela financiranja iz EPJF kroz 10 godina (35% sredstava za 2015.g. isplaćuje se iz EPJF, 40% za 2016.g, itd. do 100% izravnih plaćanja iz EPJF za 2022. godinu.).

3) Dodatno na sredstva fonda EPJF iz točke 2), Republika Hrvatska ima mogućnost nadoplate iz državnog proračuna do 100% iznosa nacionalne omotnice izravnih plaćanja za pojedinu godinu (u skladu s člankom 19. Uredbe 1307/2013).

4) Pored toga, Republika Hrvatska raspolaže dodatnom omotnicom za razminirane poljoprivredne površine, koja iznosi maksimalno 9,6 milijuna eura godišnje (godišnji iznos omotnice ovisi o broju razminiranih hektara privedenih poljoprivrednoj svrsi), također s postupnim uvođenjem financiranja iz EPJF kroz 10 godina (do 100% sredstava iz EPJF u 2022.g.).

5) Temeljem mehanizma “fleksibilnosti između stupova Zajedničke poljoprivredne politike”, Republika Hrvatska će koristiti 15% godišnje alokacije sredstava EPFRR za financiranje izravnih plaćanja u razdoblju 2015.-2019.g. Radi se o dodatnoj alokaciji od 49,8 milijuna eura godišnje, čime se ukupna omotnica za izravna plaćanja povećava na **183.035.000 milijuna eura iz fonda EPJF** za 2015.g, uz mogućnost nadoplate iz državnog proračuna do ukupnog iznosa od **430.425.000** eura za izravna plaćanja za 2015.g. (uključujući omotnicu za razminirane površine).

**RASPODJELA OMOTNICE IZRAVNIH PLAĆANJA ZA 2015.G.**

|  |  |  |  |
| --- | --- | --- | --- |
| **Mjera** | **% omotnice izravnih plaćanja** | **Ukupan teoretski iznos za 2015.g.**  (100% nadoplata iz državnog proračuna)  EUR | **Iznos fonda EPJF**  EUR |
| **UKUPNO IZRAVNA PLAĆANJA** | | **430.425.000** | **183.035.000** |
| **Program osnovnog plaćanja (POP)\*** | **43** | **185.082.750** | **78.705.050** |
| Program osnovnog plaćanja bez nacionalne rezerve |  | 179.530.268 | 76.343.898 |
| Nacionalna rezerva (3% POP) |  | 5.552.483 | 2.361.151 |
| **ZELENA PLAĆANJA** | **30** | **129.127.500** | **54.910.500** |
| **PROIZVODNO VEZANA POTPORA** | **15** | **64.563.750** | **27.455.250** |
| **PRERASPODIJELJENA PLAĆANJA** | **10** | **43.042.500** | **18.303.500** |
| **POTPORA ZA MLADE POLJOPRIVREDNIKE** | **2** | **8.608.500** | **3.660.700** |

\* **Program osnovnog plaćanja**

Omotnica (ili „gornja granica“) programa osnovnog plaćanja sadrži i nacionalnu rezervu prava u vrijednosti od 3% programa osnovnog plaćanja.

Omotnica programa osnovnog plaćanja uvećat će se za 0,5% godišnje kako bi se kako bi se smanjio rizik neiskorištavanja sredstava EPJF zbog umanjenja, isključenja i drugih nepravilnosti (u smislu članka 22(2) Uredbe 1307/2013). Dakle, ukupna vrijednost osnovnih prava na plaćanja koja se mogu dodijeliti za 2015.g. iznosi 79.345.672,500 eura iz fonda EPJF, a ukupna sredstva koja će se moći isplatiti za prava na plaćanje iznose 78.705.050 eura iz fonda EPJF.

U prikazanoj strukturi omotnice Izravnih plaćanja nalazi se i **Shema za male poljoprivrednike**. Naime, s obzirom na način obračuna iznosa za male poljoprivrednike, iz svake od mjera izravnih plaćanja odvajat će se odgovarajući iznos za tu shemu (ukupno otprilike 2-3% omotnice izravnih plaćanja).

**2. AKTIVNI POLJOPRIVREDNIK I MINIMALNI ZAHTJEVI ZA PRIMANJE IZRAVNIH PLAĆANJA**

1) Izravna plaćanja ne dodjeljuju se fizičkim ili pravnim osobama ili skupinama fizičkih ili pravnih osoba koje upravljaju zračnim lukama, željezničkim poduzećima, vodoopskrbnim poduzećima, agencijama za nekretnine, trajnim sportskim i rekreativnim terenima (dalje: „negativna lista“).

2) Negativna lista neće se za sada proširivati drugim vrstama djelatnosti.

3) Osoba ili skupina koje spadaju u područje negativne liste smatra se, međutim, aktivnim poljoprivrednikom ako pruži provjerljive dokaze koji pokazuju da:

(a) godišnji iznos izravnog plaćanja iznosi barem 5% ukupnih primitaka koje su primili od nepoljoprivrednih aktivnosti u posljednjoj fiskalnoj godini za koju su takvi dokazi dostupni;

(b) njihove poljoprivredne aktivnosti nisu beznačajne;

(c) se njihova glavna djelatnost ili predmet poslovanja sastoji od obavljanja poljoprivredne djelatnosti.

4) Poljoprivredne aktivnosti iz prethodnog stavka točke b) nisu beznačajne ako ukupni prihodi ostvareni od poljoprivrednih djelatnosti u najbližoj fiskalnoj godini za koju su takvi dokazi dostupni čine najmanje jednu trećinu ukupnih prihoda.

5) Smatra se da je poljoprivredna djelatnost iz stavka 3) točke c) ovog poglavlja glavna djelatnost ili predmet poslovanja pravne osobe (obrta, trgovačkog društva, zadruge i dr.) ako u Sudskom registru Ministarstva pravosuđa najmanje 50% predmeta poslovanja te pravne osobe čine poljoprivredne i vezane djelatnosti (prema NKD 01), te za obrt ako je poljoprivredna djelatnost registrirana kao pretežita djelatnost obrta u Obrtnom registru.

6) Negativna lista ne primjenjuje se na poljoprivrednike koji su primili izravna plaćanja manja od 5.000 kn u prethodnoj godini. Ovaj iznos određuje se na nacionalnoj razini kao najveći iznos za male poljoprivrednike, do raspolaganja relevantnim podacima o takvim korisnicima i njihovim eventualnim iznosima izravne potpore.

7) Poljoprivrednik može primiti izravna plaćanja po poljoprivrednoj površini ako je prihvatljiva površina njegovog poljoprivrednog gospodarstva **1 hektar ili više**.

8) Poljoprivrednici koji ostvaraju proizvodno-vezanu potporu u stočarstvu a ne zadovoljavaju navedeni minimum površine od 1ha, ostvaruju pravo na izravna plaćanja ako je ukupan iznos izravnih plaćanja jednak ili veći od kunske protuvrijednosti od **100 eura** po zadnjem tečaju Europske središnje banke prije 1. listopada one godine za koju se potpora dodjeljuje.

9) Isti prag (minimalna površina od 1 hektara) primjenjuje se za početnu dodjelu prava na plaćanja u 2015.g. (prema članku 24 (9) Uredbe 1307/2013). **Prava na plaćanja ne dodjeljuju se ukoliko ukupna prihvatljiva površina gospodarstva iznosi manje od 1 hektar**.

10) Zemljište koje se može napasivati (trajni pašnjaci) a na njemu ne prevladavaju trave i druge zeljasta krma (najčešće krški pašnjaci u obalnom i priobalnom području) također je uključeno u definiciju trajnog travnjaka, pri čemu će se za takvo zemljište primjenjivati koeficijenti smanjenja prihvatljive površine.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**3. NOVA PRAVA NA PLAĆANJE U 2015.G. I DJELOMIČNA KONVERGENCIJA (IZJEDNAČAVANJE VRIJEDNOSTI PRAVA NA PLAĆANJE)**

1) Nova prava na plaćanja dodijelit će se u 2015.g. bez ograničenja broja prava ovisno o površinama iz 2013.g. Osnovna prava na plaćanja također će se dodjeljivati poljoprivrednicima, koji su proizvodili poljoprivredne proizvode na dan 15. svibnja 2013, ali nikad nisu imali regionalna prava na plaćanja ako mogu pružiti provjerljive dokaze o poljoprivrednoj proizvodnji na dan 15. svibnja 2013.

2) Početna vrijednost prava na plaćanje računat će se **temeljem primljenih izravnih potpora za 2014.g**. (prema članku 26 (2) Uredbe 1307/2013 uz primjenu opcije iz stavka 2. članka 26 (6) iste Uredbe).

3) Kod izračuna plaćanja u 2014. uzimat će se u obzir sva plaćanja iz sheme jedinstvenih plaćanja: regionalno pravo na plaćanje, uključujući posebna prava i prava za razminirane površine kao i plaćanja po osnovi premija i specifične potpore u 2014.g, umanjena za razliku jediničnih iznosa proizvodno vezane potpore (ako su jedinični iznosi proizvodno vezane potpore u 2015.g. manji od ekvivalentnih proizvodno-vezanih mjera u 2014.).

4) Za potrebe djelomične konvergencije prema jedinstvenom iznosu prava, jedinična vrijednost prava na plaćanje s početnom vrijednosti nižom od 90% nacionalne jedinične vrijednosti u 2019. povećava se najkasnije do 2019.g, za najmanje jednu trećinu razlike između početne jedinične vrijednosti tih prava i 100% nacionalne jedinične vrijednosti u 2019.

5) Najkasnije za 2019. godinu, nijedno pravo na plaćanje neće imati jediničnu vrijednost nižu od 60% nacionalne jedinične vrijednosti.

6) Kod prava na plaćanje s početnom jediničnom vrijednošću višom od nacionalne jedinične vrijednosti u 2019. razlika između početne jedinične vrijednosti i nacionalne jedinične vrijednosti u 2019. smanjuje se u pet jednakih koraka, pri čemu se početna jedinična vrijednost neće smanjiti za više od 30%. Ovo smanjenje primjenjuje se na nacionalnoj razini na jednaki način svim korisnicima bez obzira na podrijetlo povećanog iznosa prava.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**4. PLAĆANJE ZA POLJOPRIVREDNE PRAKSE KORISNE ZA KLIMU I OKOLIŠ**

1) Neće se primjenjivati jednakovrijedne prakse za plaćanje za poljoprivredne prakse korisne za klimu i okoliš, a obaveza očuvanja trajnih travnjaka (prema članku 45(2) Uredbe 1307/2013) postavlja se na nacionalnoj razini.

2) Faktori konverzija i ponderi za EZP područja koristit će se u skladu s Prilogom II Delegirane uredbe 639/2014.

**EKOLOŠKI ZNAČAJNE POVRŠINE**

**Površine na gospodarstvu koje se smatraju ekološki značajnim površinama su:**

|  |  |
| --- | --- |
|  | **PRIZNATA POVRŠINA** |
| Zemljište na ugaru | 1 m2 zemljišta na ugaru = 1 m2 EZP |
| **OBILJEŽJA KRAJOBRAZA** | |
| Živice ili pojasevi drvenastih kultura | 1 metar (dužni) živice: EZP površina od 10 m2 |
| Izolirana stabla | 1 izolirano stablo: EZP površina od 30 m2 |
| Drvored | 1 metar drvoreda: EZP površina od 10 m2 |
| Skupina stabala i grmlja | 1 m2 površine: EZP površina od 1,5 m2 |
| Jezerca (lokve) | 1 m2 jezerca: EZP površina od 1,5 m2 |
| Jarak | 1 metar jarka: EZP površina od 6 m2 |
| Tradicionalni suhozidovi | 1 metar suhozida: EZP površina od 1 m2 |
| Rubni pojasevi, uključujući rubne pojaseve pod trajnim travnjakom | 1 metar rubnog pojasa: EZP površina od 9 m2 |
| Pojasevi prihvatljivih hektara uz rubove šume |  |
| bez proizvodnje | najmanja širina 3 m; na pojasu nema proizvodnje usjeva, ali je dozvoljena košnja i napasivanje |
| 1 m: EZP površina od 9 m2 |
| s proizvodnjom poljoprivrednih usjeva | najmanja širina 3 m |
| 1 m: EZP površina od 1,8 m2 |
| Površine s kulturama kratkih ophodnji (drvenaste kulture za bio-masu) na kojima se ne koriste mineralna gnojiva i/ili sredstva za zaštitu bilja | 1 m2 površine: EZP površina od 0,3 m2 |
| Kulture: crna joha *(Alnus glutinosa)*, breza *(Betula sp.)*, grab *(Carpinus sp.)*, kesten *(Castanea sp)*, jasen *(Fraxinus sp.)*, topola *(Populus sp)*, bagrem *(Robinia pseudoacacia)* i vrba *(Salix sp.)* |
| Površine s postrnim/naknadnim ili zelenim pokrovnim usjevima | 1 m2 površine: EZP površina od 0,3 m2 |
| Površine s usjevima koji fiksiraju dušik  (*kao glavni usjev*) | 1 m2 površine: EZP površina od 0,7 m2 |
| Kulture: soja (*Glicyne max)*, lucerna (*Medicago sativa*), grah (*Phaseolus spp*), kravlji grašak (*Vigna spp.*), slanutak (*Cicer spp*.), djetelina (*Trifolium spp*.), bob (*Vicia faba*), leća (*Lens culinaris*), lupina (*Lupinus spp.),* grašak (*Pisum spp*.), grahorica (*Vicia spp.*), grahor satrica (*Lathyrus sativus*), smiljkita roškasta (*Lotus corniculatus*), djetelinsko- travne smjese |

**4. PRERASPODJELA SREDSTAVA ZA PRVE HEKTARE**

1) U okviru programa izravnih plaćanja koristit će se mogućnost preraspodjele sredstava kao dodatna potpora za mala i srednja gospodarstva na nacionalnoj razini, uz korištenje 10% omotnice izravnih plaćanja (=43.042.500 eura za razdoblje 2015.-2019.g. u slučaju cjelokupne nadoplate iz državnog proračuna).

2) Dodatnu preraspodijeljenu potporu moći će ostvariti svaki korisnik za prvih 20 prihvatljivih hektara. Predviđa se da će otprilike 550.000 hektara biti prihvatljivo za ovu potporu od ukupno predviđenih prihvatljivih 950.000 ha, s procijenjenim iznosom od 79 EUR/ha za razdoblje 2015.-2019. (u slučaju cjelokupne nadoplate iz državnog proračuna).

Preraspodijeljena plaćanja uvode se za prvih 20 ha s obzirom na strukturu dosadašnje raspodjele izravne potpore i veličinu poljoprivrednih gospodarstava. Kad se radi o izravnoj potpori za 2013.g, 92% svih gospodarstva koja su zatražila potporu (njih 81.039) bilo je u kategoriji od 1 do 20 ha. Samo 7.393 gospodarstva (ili 8,36% svih gospodarstva koja su zatražila potporu) su gospodarstva koja su raspolagala s više od 20 ha poljoprivrednog zemljišta.

3) Smanjivanje plaćanja velikim korisnicima neće se primjenjivati (u skladu sa člankom 11(3) Uredbe 1307/2013), s obzirom na to da se temeljem mehanizma fleksibilnosti između stupova Zajedničke poljoprivredne politike koriste sredstva EPFRR za financiranje dijela izravnih plaćanja (u razdoblju 2015.-2019.).

**5. PROGRAM ZA MLADE POLJOPRIVREDNIKE**

1) Programu za mlade poljoprivrednike dodijeljeno je 2% omotnice izravnih plaćanja (= 8.608.500 EUR u slučaju cjelokupne nadoplate iz državnog proračuna). Mladi poljoprivrednici dobivaju ovu potporu u razdoblju **od najviše 5 godina** nakon što su osnovali ili preuzeli poljoprivredno gospodarstvo *(„Mladi poljoprivrednik” je fizička osoba koja nije starija od 40 godina u godini podnošenja zahtjeva i koja po prvi puta osniva poljoprivredno gospodarstvo kao upravitelj/nositelj, ili je već osnovala gospodarstvo unatrag pet godina prije podnošenja prvog zahtjeva za osnovnim plaćanjem*).

2) Mladi poljoprivrednici dobivat će za prvih 25 ha dodatni iznos od 25% prosječnog plaćanja po hektaru.

3) Dodatni kriterij za ovu potporu je završeno minimalno srednjoškolsko obrazovanje poljoprivrednog, prehrambenog ili veterinarskog usmjerenja ili završena stručna edukacija, što će biti detaljnije propisano Pravilnikom o izravnim plaćanjima.

4) Ako se predviđeni iznos omotnice za mlade poljoprivrednike pokaže nedostatnim, Program za mlade poljoprivrednike moći će se financirati i sredstvima **nacionalne rezerve**, koja iznosi 3% osnovnog programa plaćanja (=5.552.483 EUR u slučaju cjelokupne nadoplate iz državnog proračuna).

**6. PROIZVODNO VEZANA POTPORA**

Republika Hrvatska će koristiti 13% godišnje omotnice izravnih plaćanja za financiranje proizvodno vezane potpore u biljnoj i stočarskoj proizvodnji, te dodatno 2% omotnice za proizvodnju proteinskih kultura za ishranu životinja na farmama koje se bave stočarskom proizvodnjom. Sektori koji će ostvarivati proizvodno vezanu potporu i njihove godišnje sektorske omotnice (maksimalne, u slučaju cjelokupne nadoplate iz državnog proračuna) za razdoblje 2015.-2019.g. su:

1) **Sektor mlijeka - mliječne krave**

Prihvatljiva grla: upisana u JRDŽ - osim mesnih pasmina i njihovih križanaca

*Sektorska omotnica*: 25.500.218 eura; okvirni jedinični iznos: 153 eura za ukupno 167.000 grla.

**2) Tov junadi**

Uvjeti prihvatljivosti:

* sudjelovanje u Farmskom sustavu osiguranja kvalitete junećeg, janjećeg i jarećeg mesa
* grla koja u trenutku izlučenja u JRDŽ-u nisu mlađa od 12 mj. i nisu starija od 24 mj.
* evidentirano izlučenje u JRDŽ-u na klanje unutar granica Republike Hrvatske

*Sektorska omotnica*: 13.080.950 eura; okvirni jedinični iznos: 100,6 eura za ukupno 130.000 grla.

**3) Krave dojilje**

Prihvatljiva grla: grla mesne pasmine, kombinirane pasmine koja se uzgaja u mesnom tipu i njihovi križanci u prvom koljenu; minimalno držanje teladi

*Sektorska omotnica*: 1.592.313 eura; okvirni jedinični iznos: 102 eura za ukupno 15.642 grla.

**4) Ovce i koze**

Uvjeti prihvatljivosti:

* sudjelovanje u Farmskom sustavu osiguranja kvalitete junećeg, janjećeg i jarećeg mesa
* prihvatljiva grla su ovce i koze (odrasla ženska grla) koja su u trenutku podnošenja zahtjeva starije od 12 mj. ili su imale barem jedno evidentirano janjenje/jarenje u JRDŽ-u te koja su provela minimalni period na gospodarstvu od dolaska do dana isporuke (31.1.-31.12.)
* sa gospodarstva tijekom godine treba biti evidentirano izlučenje janjadi/jaradi u JRDŽ koja nisu mlađa od 12 mj. i nisu starija od 24 mj.

*Sektorska omotnica*: 5.089.864 eura; okvirni jedinični iznos: 10 eura za ukupno 500.000 grla.

**5) Šećerna repa**

Uvjeti prihvatljivosti: minimalna prihvatljiva površina pod šećernom repom: 1 ha.

*Sektorska omotnica*: 6.515.026 eura; okvirni jedinični iznos: 283 eura za ukupno 23.000 hektara.

**6) Sektor voća**

Uvjeti prihvatljivosti: potpora se dodjeljuje proizvođačima koji obrađuju najmanje jedan hektar voćnjaka i isporučuju barem 50% vlastite proizvodnje voća kroz udruženja proizvođača (zadruge, proizvođačke grupe, proizvođačke organizacije i dr.)

*Sektorska omotnica*: 2.137.743 eura; okvirni jedinični iznos: 356 eura za ukupno 6.000 hektara.

**7) Sektor povrća**

Uvjeti prihvatljivosti: potpora se dodjeljuje proizvođačima koji proizvode povrće na najmanje jedan hektar prihvatljive površine i isporučuju barem 50% vlastite proizvodnje povrća kroz udruženja proizvođača (zadruge, proizvođačke grupe, proizvođačke organizacije i dr.).

*Sektorska omotnica*: 2.035.946 eura; okvirni jedinični iznos: 509 eura za ukupno 4.000 hektara.

**8) Proteinske krmne kulture**

Potpora se dodjeljuje po hektaru za površine pod sljedećim krmnim kulturama: soja za stočnu hranu, stočni grašak (*Pisum sativum*), grahorice (*Vicia sp*), djeteline (*Trifolium sp*), lucerne (*Medicago sp*.) stočni bob (*Vicia faba*), smiljkita (*Lotus corniculatus*), lupine (*Lupinus sp*) i esparzeta (*Onobrychis sp*.). Pored navedenih čistih krmnih kultura, potporu ostvaruju i površine zasijane leguminozno-travnim smjesama, kao što je npr. smjesa lucerne i trave s najmanje 50% lucerne (odnosno slične smjese s najmanje 50% krmne leguminoze).

*Sektorska omotnica:* 8.608.500 eura; okvirni jedinični iznos: 143 eura za ukupno 60.000 hektara.

|  |  |  |  |  |
| --- | --- | --- | --- | --- |
| PROIZVODNO VEZANA POTPORA | Okvirna godišnja omotnica za 2015.-2019. | Broj grla po hektaru | Okvirni jedinični iznos | Postotak ukupne omotnice IP |
|  | EUR |  | EUR |  |
| UKUPNO | 64.563.750 |  |  |  |
| proteinski usjevi | 8.608.500 | 60.000 | 143 |  |
| OSTALO | 55.955.250 |  |  |  |
| mlijeko | 25.500.550 | 167.000 | 153 | 5,92 |
| tov | 13.081.000 | 130.000 | 101 | 3,04 |
| krave dojilje | 1.592.500 | 15.642 | 102 | 0,37 |
| ovce i koze | 5.090.000 | 500.000 | 10 | 1,18 |
| voće | 2.140.000 | 6.000 | 357 | 0,5 |
| povrće | 2.036.000 | 4.000 | 509 | 0,47 |
| šećerna repa | 6.515.200 | 23.000 | 283 | 1,51 |

Podrška ovim sektorima predložena je s ciljem održavanja razine proizvodnje i ublažavanja posljedica promjena cijena koje su uzrokovale pad prihoda gospodarstva u ovim sektorima. Osim toga, dodatni cilj podrške određenim proizvodnjama (mlijeko, tov, krave dojilje, ovce i koze) je smanjiti negativne učinke reforme na te sektore.

***Napomena*:** Predložene mjere proizvodno-vezane potpore **trebaju dobiti odobrenje** Europske Komisije. Po odobrenju, ministar poljoprivrede će Pravilnikom o izravnim plaćanjima propisati, između ostalog, detaljne uvjete za provedbu mjera proizvodne potpore.

**7. PROGRAM ZA MALE POLJOPRIVREDNIKE**

1) Program za male poljoprivrednike omogućuje pojednostavljenje procedura podnošenja zahtjeva (nakon 2015.g.), te omogućuje primanje izravnih plaćanja bez potrebe zadovoljenja uvjeta za zelena plaćanja i višestruke sukladnosti.

2) Sudionici u Programu za male poljoprivrednike dobivat će svake godine iznos u skladu s izračunom ukupnih izravnih plaćanja za 2015.g. bez daljnje konvergencije (prema članku 63 (2) b Uredbe 1307/2013). Izračun uključuje osnovno i zeleno plaćanje, preraspodijeljeno plaćanje, proizvodno vezane potpore i plaćanje za mlade poljoprivrednike (ovisno o uvjetima).

3) U programu mogu sudjelovati svi poljoprivrednici čiji ukupni godišnji iznos izravnih plaćanja ne prelazi 5.000 kn. Oni će automatski biti uključeni u Program, pri čemu će biti obaviješteni o okvirnom iznosu potpore i imati mogućnost odustati od programa do 15.10.2015. (i svake godine nakon toga).

**8. PLAĆANJE ZA POVRŠINE S PRIRODNIM OGRANIČENJIMA**

Mjera dodatne potpore poljoprivrednim gospodarstvima koja imaju pravo na osnovna plaćanja, a koja se u potpunosti ili djelomično nalaze na područjima s prirodnim ograničenjima, neće se provoditi u okviru izravnih plaćanja, već će se srodna potpora financirati u okviru Programa ruralnog razvoja Republike Hrvatske.

1. U tekstu se koristi novčana valuta **EUR**, s obzirom da su financijske omotnice utvrđene u eurima u krovnoj uredbi za izravna plaćanja - **Uredbi 1307/2013**. Tečaj koji će se koristiti za konverziju iznosa u kune je tečaj Europske središnje banke na zadnji dan prije 1.listopada svake godine za koju se isplaćuje potpora. [↑](#footnote-ref-1)